Piestový stroj

Piestový stroj je zariadenie premieňajúce mechanickú energiu na tlakovú a tepelnú energiu, alebo naopak. Premena energie je v oboch prípadoch realizovaná pohybom piesta.

Podľa smeru premeny energie nazývame tieto stroje:
piestové kompresory, ak je želaným výsledkom tlak a pracovným médiom plyn 
piestové čerpadlá, ak je želaným výsledkom tlak a pracovným médiom kvapalina
piestové motory, ak je želaným výsledkom pohyb.

Rozdelenie piestových strojov 
Podľa hlavného pracovného pohybu a smeru pôsobenia pracovného média na piest:
 piestové stroje s rotačným piestom - piest špeciálného tvaru vykonáva pri práci rotačný pohyb v tvarovanom priestore, pričom počas jeho otáčania sa mení objem uzatvorený medzi piestom a stenou pracovného priestoru. Príkladom takýchto strojov sú Wankelov motor, alebo Rootsovo dúchadlo. 
 piestové stroje s priamočiarym vratným pohybom - piest najčastejšie valcového, výnimočne oválneho tvaru vykonáva pri práci posuvný vratný pohyb medzi krajnými polohami, nazývanými úvrate. Tieto stroje sa ďalej rozdeľujú na:
 jednočinné - pracovné médium pôsobí iba na jednu stranu piesta, požadovaná práca stroja sa vykonáva iba pri jednom smere pohybu,
 dvojčinné - pracovné médium pôsobí z oboch strán piesta, požadovaná práca sa vykonáva pri oboch smeroch pohybu.

Ďalej podľa zapojenia stroja: 
 jednostupňové - pri ktorých pracovné médium vstúpi do stroja a po vykonaní pracovného cyklu opúšťa stroj,
 dvoj- a viacstupňové - pri ktorých pracovné médium vstúpi do stroja, po vykonaní pracovného cyklu v prvom stupni vstúpi do ďalšieho stupňa kde vykoná ďalšia časť cyklu a stroj opúšťa až po poslednom stupni. V podstate ide o sériové zapojenie viac jednostupňových strojov avšak každý z nich má iné parametre prispôsobené stavu média na vstupe do daného stupňa. Príkladom môže byť dvojstupňový kompresor leteckých motorov, keď sa druhý stupeň zapína až po dosiahnutí určitej letovej výšky.

Príklady piestových strojov 
 piestové spaľovacie motory 
 s priamočiarym vratným pohybom piesta
 s krúživým pohybom piesta
 lineárne pneumatické motory
 lineárne hydraulické motory (hydromotory) 
 piestové kompresory s vratným pohybom piesta
 piestové dúchadlá s rotačným pohybom piesta
 piestové čerpadlá
 piestové vstrekovacie čerpadlá